b'\n_START_ARTICLE_\nMika Niikko\n_START_SECTION_\nNuorisoj\xc3\xa4rjest\xc3\xb6ss\xc3\xa4 ja yritt\xc3\xa4j\xc3\xa4n\xc3\xa4\n_START_PARAGRAPH_\nNiikko on nuorisoj\xc3\xa4rjest\xc3\xb6johtaja, musiikkikustantaja ja entinen parvekelasialan yritt\xc3\xa4j\xc3\xa4. Juuriltaan karjalainen Niikko asuu Korsossa, ja h\xc3\xa4nell\xc3\xa4 on s\xc3\xa4hk\xc3\xb6asentajan koulutus. Helluntailainen Niikko on my\xc3\xb6s lukenut kolme vuotta teologiaa Iso Kirja -opistolla. H\xc3\xa4n on Vantaan kaupunginvaltuuston ja Uudenmaan maakuntavaltuuston j\xc3\xa4sen._NEWLINE_Vuonna 2000 h\xc3\xa4n lopetti aktiivisen yritt\xc3\xa4j\xc3\xa4toiminnan ja perusti erityisnuorisoj\xc3\xa4rjest\xc3\xb6 Takaisin El\xc3\xa4m\xc3\xa4\xc3\xa4n ry:n auttaakseen p\xc3\xa4ihdeongelmissa ja kriiseiss\xc3\xa4 olevia nuoria ja toimi yhdistyksen toiminnanjohtajana vuoteen 2011 saakka.\n_START_SECTION_\nEduskuntaty\xc3\xb6\n_START_PARAGRAPH_\nVuonna 2011 Niikko valittiin eduskuntaan perussuomalaisten kansanedustajaksi ja samana vuonna h\xc3\xa4nest\xc3\xa4 tuli sivistysvaliokunnan j\xc3\xa4sen. Lakivaliokunnan j\xc3\xa4sen h\xc3\xa4nest\xc3\xa4 tuli vuonna 2014._NEWLINE_Vuoden 2014 joulukuussa Niikko kirjoitti, ett\xc3\xa4 uuden avioliittolain muutos ei ole viel\xc3\xa4 lopullinen, koska sen esteen\xc3\xa4 saattaa olla viel\xc3\xa4 tuleva kansalaisaloite. "On huolestuttavaa, miten kansanedustajat yksi toisensa j\xc3\xa4lkeen antavat avioliittolain \xe2\x80\x93 eli yhteiskuntamme peruspilarin \xe2\x80\x93 valua pois k\xc3\xa4sist\xc3\xa4\xc3\xa4n", Niikko kirjoitti. H\xc3\xa4nen mukaan on harhaa v\xc3\xa4itt\xc3\xa4\xc3\xa4, ettei sukupuolineutraalista avioliittolaista seuraa mit\xc3\xa4\xc3\xa4n sen enemp\xc3\xa4\xc3\xa4 vaan se tulisi toteutuessaan muuttamaan koko yhteiskuntarakenteemme, opetussuunnitelmia ja sananvapautta my\xc3\xb6ten. Avioliittolaki haluttiin Niikon mukaan muuttaa mielikuviin vetoamalla, johon vaikuttivat puoluejohtajien vetoomukset, gallupit, pappien peukutukset ja median yksimielisyys._NEWLINE_Kansalaisaloitteen "Ruotsin kieli valinnaiseksi oppiaineeksi kaikilla kouluasteilla", oli allekirjoittanut 62 158 suomalaista ja asia p\xc3\xa4\xc3\xa4tyi sivistysvaliokunnan k\xc3\xa4sittelyyn. Niikko kritisoi valiokunnan mietint\xc3\xb6\xc3\xa4, joka kuvasi pakollista ruotsin kielen opiskelua "kulttuurisena, yleissivist\xc3\xa4v\xc3\xa4n\xc3\xa4 ja yhdenvertaisuutta edist\xc3\xa4v\xc3\xa4n\xc3\xa4 ihanteena". Niikon mukaan kaikki isot asiat on p\xc3\xa4\xc3\xa4tetty ennalta hallitusneuvotteluissa. H\xc3\xa4nen mukaan valiokunnan olisi pit\xc3\xa4nyt tuoda ilmi tosiasiat, muun muassa miten paljon pakkoruotsi maksaa. H\xc3\xa4nen mukaan kansaa h\xc3\xa4m\xc3\xa4ttiin uskottelemalla, ett\xc3\xa4 demokratia toteutuu kansalaisaloitteiden k\xc3\xa4sittelyss\xc3\xa4, sill\xc3\xa4 todellisuudessa aloitteet ajetaan l\xc3\xa4pi sellaisessa muodossa, jonka hallitus on etuk\xc3\xa4teen p\xc3\xa4\xc3\xa4tt\xc3\xa4nyt. Niikko haluaisi Suomeen suorat kansan\xc3\xa4\xc3\xa4nestykset yhteiskunnallisesti merkitt\xc3\xa4vist\xc3\xa4 asioista.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nNiikko on nelj\xc3\xa4n lapsen is\xc3\xa4 ja on ollut naimisissa vuodesta 2001._NEWLINE_Niikko on itse kertonut julkisuudessa avoimesti ankeasta lapsuudestaan alkoholistikodissa ja lastenkodissa, varhaisesta omasta alkoholink\xc3\xa4yt\xc3\xb6st\xc3\xa4\xc3\xa4n kouluaikana, osallisuudestaan rikolliseen jengiin ja viimein tulostaan uskoon vuonna 1991, jolloin h\xc3\xa4n lopetti my\xc3\xb6s p\xc3\xa4ihteiden k\xc3\xa4yt\xc3\xb6n ja r\xc3\xb6t\xc3\xb6kset. H\xc3\xa4n tapasi helluntaiseurakunnassa vaimonsa Saritan ja heill\xc3\xa4 on kolme yhteist\xc3\xa4 lasta. Yksi lapsi on Niikon nuoruuden suhteesta._NEWLINE_Niikolla on vuosilta 1982\xe2\x80\x931990 nelj\xc3\xa4 rikostuomiota: luvattomasta ty\xc3\xb6koneella ajelusta, k\xc3\xa4silaukkuvarkaudesta, katteettomalla pankkikortilla ostelusta sek\xc3\xa4 suojatiell\xc3\xa4 k\xc3\xa4velleen naisen p\xc3\xa4\xc3\xa4lleajosta varastetulla autolla.'